Obraćanje nadbiskupa mons. Dražena Kutleše 

​​​​​​​Draga braćo i sestre, cijenjeni uzvanici i gosti, dragi biskupi Željko i Franjo!
Banjolučka biskupija kroz stoljeća je bila svjedok brojnih povijesnih previranja, ali je ostala svjetionik vjere i zajedništva te primjer neumorne snage i otpornosti. U srcu ovoga povijesnog krajolika, gdje se prošlost isprepliće s očekivanjima budućnosti, stojimo danas kako bismo proslavili ređenje novog banjolučkog biskupa. Ovaj događaj simbolizira kontinuitet i obnovu zajednice vjernika okupljene oko njezina pastira. On nije samo vez nasljeđa vremena koje je prošlo, već je most prema budućim generacijama koje će nastaviti hod putem vjere, nade i ljubavi.
Povijest Banjolučke biskupije je puno više od kronike događaja. To je priča o ljudima, o vjernicima čija je vjera bila i ostaje temelj njihova identiteta. U njezinu središtu je posljednjih 35 godina kao stijena stajao mons. Franjo Komarica, simbol otpornosti i vodstva u najtežim trenucima povijesti ove Biskupije. Zbog toga, u ime biskupa Hrvatske biskupske konferencije, želim izraziti duboku zahvalnost biskupu Franji na ljubavi i predanosti kojima je vodio Banjolučku biskupiju. Njegovo služenje, posebice tijekom teških ratnih godina u kojima je svjedočio protjerivanju svojih vjernika i stradanju mnogih nevinih ljudi, ostaje trajan znak njegove vjere, hrabrosti i nepokolebljive posvećenosti Božjemu narodu. Zahvaljujemo Vam, dragi biskupe Franjo, za sve što ste učinili pružajući utjehu, nadu i duhovno vodstvo u vrlo izazovnim vremenima.
Dok se otvara novo poglavlje u povijesti Banjolučke biskupije, s velikim zadovoljstvom i očekivanjima pozdravljamo mons. Željka Majića, novog banjolučkog biskupa. Čestitamo biskupu Željku na izboru i povjerenju koje mu je ukazao Sveti Otac, papa Franjo.
Vašu novu službu primate u vremenu u kojemu su teologalne kreposti vjere, nade i ljubavi potrebnije negoli prije. U svijetu koji se neprestano mijenja zanemarujući Božju prisutnost i vodstvo, Vaša uloga duhovnog pastira vjernoga puka Banjolučke biskupije postaje još važnija.
Oči Vaših vjernika uprte su u Vas (usp. Lk 4, 20). Crkva u Vas polaže velike nade, očekujući da ćete biti pastir koji će na izazove koji čekaju ovu zajednicu odgovoriti u skladu s Božjim zakonima. Da biste ispunili ta očekivanja, od ključne je važnosti da ste čvrsto usidreni u krepostima koje se za upravljanje traže: u razboritosti, pravednosti i hrabrosti. Ove vrline, utemeljene na dubokoj vjeri i posvećenosti, nadilaze osobne karakteristike i postaju svjetionici koji, uz Božju pomoć, osvjetljuju put mjesne Crkve prema miru, ljubavi i istini. Upravo zbog toga, s dubokim poštovanjem i ljubavlju, ističem i stavljam Vam na srce važnost ovih triju kreposti u Vašemu nadolazećem poslanju.
Razboritost neka bude temelj Vašega života i služenja, jer ona nije samo osnova odgovornoga biskupskog služenja, nego je i izraz autentičnoga života koji proizlazi iz razumijevanja Božje riječi i nauka Crkve, bez obzira na popularnost ili rizik koji to može nositi.
Krepost pravednosti neka Vas osposobi za čisto i pošteno srce u zagovaranju i zaštiti prava svakoga čovjeka i za neumorno zalaganje za mir i pomirenje među ljudima na ovim prostorima.

Krepost hrabrosti neka Vas učini neustrašivim u obrani vjernika i svih onih koji su izloženi prijetnjama zbog svojih uvjerenja, kao i u otvorenom iznošenju istine i vjerskih načela unatoč mogućim osobnim rizicima.
Dok preuzimate biskupsku službu, upućujemo naše molitve Ocu nebeskom za blagoslov i zaštitu. Neka Vam On, u svojoj beskrajnoj dobroti, udijeli razboritost u donošenju odluka, pravednost koja će u svakom Vašem djelu odražavati Božju ljubav prema svakom čovjeku i neka Vas ispuni hrabrošću u obrani vrijednosti koje su temelj naše vjere i našega zajedništva. U svakom izazovu, u svakoj prilici, neka Vam Gospodin bude vođa i utočište, nadahnjujući Vas da svojim životom i službom svjedočite Njegovu ljubav i milosrđe. Ad multos annos.
